ደርግ ህዝባዊ አመጹን ባቀጣጠሉት ወገኖች እና በጠቅላላ በህዝቡ ዘንድ ተወዳጅ ለመሆን እና “ጅብ እስኪነክስ ያነክስ” እንዲሉ ኢትዮጵያ ትቅደም (በስልጣኔ ትራመድ) የሚል መፈክር በማውጣት የህዝብ ግንኙነት ዘመቻ ጩኸቱን ተያያዘው፡፡ በቀጣይነትም ደርግ ካወጣው መፈክር ውስጥ የእራሱን ሀሳብ በማሰባሰብ የፖለቲካ መድረኮችን በማዘጋጀት በህዝቦች መካከል በተለይም በዝቅተኛው የህብረተሰብ ክፍል ዘንድ እኩልነት እና ዴሞክራሲ እንዲሰፍን፣ የፍትህ ስርዓቱ እንዲሻሻል፣ የመሬት ስሪት እንዲሻሻል እና ብሄራዊ የጤና እና የመሰረተ ትምህርት ዘመቻዎች እንዲካሄዱ የሚያግዙ ፖለቲካዊ ፕሮግራሞችን ለሕዝብ ለፈፈ፡፡ ደርግ በጦረኝነት እና በወታደራዊ የጩኸት አንደበቱ በመጠቀም የዝቅተኛውን የህብረተሰብ ክፍል ለማነሳሳት መጠነ ሰፊ ፕሮፓጋንዳውን ማሰራጨት ጀመረ፡፡ ከተለያዩ የጦር ክፍሎች የተውጣጡ 120 አባላትን አካትቶ የተመሰረተው ደርግ እ.ኤ.አ በ1975 መመሪያው ህብረተሰባዊነት/Socialism እና የመጨረሻ ግቡ ደግሞ ኮሙኒዝም እንደሆነ በማወጅ ለእራሱም “የኢትዮጵያ ጊዚያዊ ወታደራዊ መንግስት” የሚል ስያሜ ሰጠ፡፡ ደርግ ይፋ የሆነ የስያሜ ለውጥ ቢሰጥም አብዛኛው ህዝብ የወታደራዊውን አምባገነን ስብስብ “ደርግ” በማለት መጥራቱን ቀጠለበት፡፡
